Ευρωπαϊκή Αρχή Ασφαλίσεων και Επαγγελματικών Συντάξεων

Η Ευρωπαϊκή Αρχή Ασφαλίσεων και Επαγγελματικών Συντάξεων (ΕΑΑΕΣ) (αγγλικά: European Insurance and Occupational Pensions Authority με σύντμηση EIOPA) είναι μια Ευρωπαϊκή Εποπτική Αρχή της οποίας αποστολή είναι να προστατεύει δημόσιες αξίες όπως η σταθερότητα του χρηματοοικονομικού συστήματος, η διαφάνεια των αγορών και των χρηματοοικονομικών προϊόντων και η προστασία των ασφαλισμένων, των μελών του συνταξιοδοτικού συστήματος και των συνταξιούχων. Ιδρύθηκε με τον Κανονισμό (ΕΕ) αριθ. 1094/2010 του Συμβουλίου της 24ης Νοεμβρίου 2010 και η έδρα της βρίσκεται στη Φρανκφούρτη Γερμανίας.

Η ΕΑΑΕΣ αποτελεί μέρος του Ευρωπαϊκού Συστήματος Χρηματοοικονομικής Εποπτείας (ΕΣΧΕ), μαζί με την Ευρωπαϊκή Αρχή Τραπεζών και την Ευρωπαϊκή Αρχή Κινητών Αξιών και Αγορών.

Αποστολή 
Ο σκοπός της ΕΑΑΕΣ είναι να προστατεύει το δημόσιο συμφέρον συμβάλλοντας στη βραχυπρόθεσμη, μεσοπρόθεσμη και μακροπρόθεσμη σταθερότητα και αποτελεσματικότητα του χρηματοοικονομικού συστήματος, προς όφελος της οικονομίας, των πολιτών και των επιχειρήσεων της Ένωσης. Πρέπει να συμβάλλει: 

 Στη βελτίωση της λειτουργίας της εσωτερικής αγοράς, διασφαλίζοντας υγιή, αποτελεσματική και συνεπή ρύθμιση και εποπτεία
 Στη διασφάλιση της ακεραιότητας, της διαφάνειας, της αποδοτικότητας και της εύρυθμης λειτουργίας των χρηματοοικονομικών αγορών
 Στην ενίσχυση του διεθνούς εποπτικού συντονισμού
 Στην αποτροπή της καταχρηστικής επιλογής του ευνοϊκότερου καθεστώτος εποπτείας και στην προαγωγή ισότιμων συνθηκών ανταγωνισμού
 Στη διασφάλιση της δέουσας ρύθμισης και εποπτείας της ανάληψης κινδύνων στους τομείς των ασφαλίσεων, των αντασφαλίσεων και των δραστηριοτήτων επαγγελματικής συνταξιοδότησης και
 Στην ενίσχυση της προστασίας των πελατών

Είναι, επίσης, καθήκοντά της να πραγματοποιεί οικονομικές αναλύσεις των αγορών και των καταναλωτικών τάσεων, να συλλέγει τις αναγκαίες πληροφορίες σχετικά με τα χρηματοοικονομικά ιδρύματα και να παρέχει μία κεντρικά προσπελάσιμη βάση των δεδομένων. Πρέπει να αναλαμβάνει ηγετικό ρόλο στην προώθηση της διαφάνειας, της απλότητας και της δικαιοσύνης στην αγορά καταναλωτικών χρηματοοικονομικών προϊόντων ή υπηρεσιών σε ολόκληρη την εσωτερική αγορά. Να παρακολουθεί τις νέες και υφιστάμενες χρηματοοικονομικές δραστηριότητες και να θεσπίζει κατευθυντήριες γραμμές και συστάσεις με σκοπό την προώθηση της ασφάλειας και της αξιοπιστίας των αγορών ή να εκδίδει προειδοποιήσεις σε περίπτωση που κάποια χρηματοοικονομική δραστηριότητα ενέχει σοβαρή απειλή.

Οργάνωση 
Η ΕΑΑΕΣ αποτελείται από το συμβούλιο εποπτών, το συμβούλιο διοίκησης, τον Πρόεδρο, τον Εκτελεστικό διευθυντή. 

Διαθέτει κοινά όργανα με τις άλλες Ευρωπαϊκές Εποπτικές Αρχές: τη Μεικτή Επιτροπή Ευρωπαϊκών Εποπτικών Αρχών και το Συμβούλιο προσφυγών.

Προϋπολογισμός 
Τα έσοδα της ΕΑΑΕΣ προέρχονται από υποχρεωτικές εισφορές των εθνικών δημόσιων αρχών οι οποίες είναι αρμόδιες για την εποπτεία χρηματοοικονομικών ιδρυμάτων, από επιχορήγηση από την Ένωση (που εγγράφεται στον γενικό προϋπολογισμό της Ευρωπαϊκής Ένωσης) και τυχόν τέλη που καταβάλλονται στον οργανισμό.Στα έξοδα του οργανισμού περιλαμβάνονται οι δαπάνες προσωπικού, οι αμοιβές, οι διοικητικές δαπάνες, οι δαπάνες υποδομής, οι δαπάνες επαγγελματικής επιμόρφωσης και οι λειτουργικές δαπάνες.

Αναφορές

Οικονομία της Ευρωπαϊκής Ένωσης
Οργανισμοί στην Ευρώπη